**ИНФОРМАЦИЈА ЗА НЕВРАБОТЕНИ ЛИЦА**

**Програма Општинско-корисна работа 2021**

**Проект „Локална мрежа на услуги“**

**Општина Куманово**

Проектот „Локална мрежа на услуги“ е дел од Програмата Општинско-корисна работа 2021, којашто е дел од Оперативниот план за активни програми и мерки за вработување и услуги на пазарот на труд за 2021 година усвоен од Владата на Република Северна Македонија.

Програмата е финансирана од Буџетот на Агенцијата за вработување на Република Северна Македонија, како и со кофинансирање преку ЕЛС, во конкретен случај Општина Куманово, со 20% учество во месечниот надоместок на ангажираните невработени лица- образовни асистенти и асистенти за информирање и упатување за остварување на социјална помош. Дополнително, Општина Куманово ќе обезбеди и целосно (100%) финансирање на уште 1 (едно) лице вклучено во проектот.

Во Проектот „Локална мрежа на услуги“ се опфатени 2 проектни идеи и тоа:

Првата проектна идеја се однесува на целната група – ученици со попреченост вклучени во редовното инклузивно средно образование, а со истиот имаме за целпреку ангажирање на **образовни асистенти во средно образование** да им дадеме дополнителна помош и поддршка на учениците во полесно совладување на наставната содржина, мотивација за учење и социјализација, како и вклучување во воннаставни активности, со цел обезбедување на вистинска инклузија во образовниот процес.

Втората проектна идеја се однесува на целните групи- инвалидни лица, деца без родители и без родителска грижа, деца со воспитно социјални проблеми, деца со посебни потреби, децата од еднородителски семејства, деца на улица, лица изложени на социјален ризик, лица засегнати од злоупотреба на алкохол и дрога, стари лица и други. Со оваа идеја имаме за цел да воведеме нова иновативна услуга во Општина Куманово- **Услуга на информирање и упатување**, која ќе опфаќа информирање на граѓаните (со акцент на ризичните категории на граѓани) за правата од областа на социјалната и здравствената заштита и расположливите социјални и здравствени услуги, првична проценка и упатување до други институции, со цел непречен пристап до правата и услугите- мерка која е дел од Законот за социјална заштита.

За реализација на првата проектна идеја ќе бидат ангажирани **7** (седум) невработени лица како **образовни асистенти во средно образование**, а за реализација на втората проектна идеја ќе бидат ангажирани **4** (четири) невработени лица како **асистенти за информирање и упатување за остварување на социјална помош**, односно вкупно 11 (единаесет) лица за целосна реализација на проектот.

Евидентираните невранботени лица кои немаат сертификат/уверение признаен од релевантните институции за стекнати вештини/ компетенции за занимања од социјалната и здравствената сфера согласно услугата која треба да се испорачува ќе бидат вклучени во програмата при што 3 месеци ќе добијат задолжителна обука и 6 месеци работно ангажирање.

**Вкупниот период на влученост на невработените лица преку програмата изнесува 9 месеци во кој влегува обуката и работниот ангажман**.

Евидентираните невработени лица кои ќе бидат вклучени во Програмата „Општинско-корисна работа“ ќе бидат работно ангажирани со скратено работно време со 20 (дваесет) работни часови неделно, при што за време на задолжителната обука од 3 месеци за лицата кои не поседуваат соодветен сертификат/уверение признаен од релевантните институции за стекнати вештини/ компетенции за занимања од социјалната и здравствената сфера согласно услугата која треба да се испорачува и за време на работниот ангажман од 6(шест)месеци/9(девет) месеци статусот на невработените лица останува непроменет, а на невработените лица-корисници на паричен надоместок и на корисници на право на Гарантирана минимална помош за времетраење на работно ангажирање ќе им биде активно претходно остварено право.

Висината на месечниот надоместокот на ангажираните лица ќе изнесува 9.000 денари (бруто износ), во кој е вклучен данок на личен доход и осигурување за инвалидност и телесно оштетување причинето со повреда на работа и професионална болест за скратено работно време од 4 часа дневно секој работен ден.

Потенцијалните ангажирани 11 невработени лица, активни баратели на работа во Центар за вработување -Куманово треба да припаѓаат на една од следниве категории:

-долгорочно невработени лица (над 12 месеци во евиденција, со предност на невработени лица над 5 години);

- млади лица до 29 години;

- невработени лица на кои им престанал работниот однос во периодот на Коронавирусот Covid-19;

- лица корисници на гарантирана минимална помош;

- лица корисници на паричен надоместок по основ на невработеност;

- лица кои имале статус на деца без родители и родителска грижа;

- самохрани родители;

- родители на деца со пречки во развој;

- родители на 3 и повеќе деца,

како и да ги исполнуваат следниве потребни квалификации за работното место:

 - Образовен асистент: **ВСС** - Професор по одделенска настава (на македонски и на албански јазик соодветно), Педагог, Психолог, Дефектолог (Специјален едукатор и рехабилитатор за лица со попреченост), Социјален работник (во исклучителни случаи), Социолог (во исклучителни случаи) или слично.

- Асистент за информирање и упатување: **ВСС** – Социјален работник, Педагог, Психолог, Дефектолог (Специјален едукатор и рехабилитатор за лица со попреченост) и слично; **ССС**- медицинска сестра, гимназиско образование и слично.

Јавниот повик за пријавување на кандидатите за учество во Проектот ќе биде објавен во период од 03.08.2021 до 13.08.2021 година а заинтересираните невработени лица ќе можат да поднесат Пријави за учество во Агенција за вработување-Центар за вработување Куманово.

За следење на проектот и неговата реализација е формирана Општинска комисија, во чиј состав се претставници на АВРСМ-Центар за вработување Куманово, ЈУМ Центар за социјална работа-Куманово, претставници на основни училишта како и претставници од Општина Куманово преку Сектор за култура, спорт, социјална заштита, заштита на децата и здравствена заштита.

Детални информации за Програмата „Општинско-корисна работа“ можат да се добијат во Општина Куманово кај лицето Тања Стефановска, Општински координатор за Програмата ОКР и Ивана Костовска заменик- Општински координатор за Програмата ОКР, во Агенција за вработување - Центар за вработување Куманово кај лицето Благица Јовановиќ и во ЈУ Меѓуопштински Центар за социјална работа Куманово кај лицето Мирослава Илиевска.

 Општинска комисија за следење на проектот